1 Marena 8 | Bibele e Inthaneteng | Phetolelo ea Lefatše le Lecha
1 Marena 8:1-66
8 Ka nako eo Solomone+ a bokellela+ banna ba baholo+ ba Iseraele, lihlooho tsohle tsa meloko,+ marenana a bo-ntate,+ a bara ba Iseraele, ho Morena Solomone Jerusalema, ho nyolla areka ea selekane+ sa Jehova Motseng oa Davida,+ ke ho re, Sione.+ 2 Kahoo banna bohle ba Iseraele ba phuthehela ho Morena Solomone ka khoeli ea Ethanime moketeng,+ ke hore, khoeli ea bosupa.+ 3 Kahoo banna bohle ba baholo ba Iseraele ba tla, ’me baprista ba qala ho jara+ Areka.+ 4 Ba nyolla areka ea Jehova le tente+ ea pokano+ le lisebelisoa tsohle tse halalelang tse neng li le ka tenteng; baprista le Balevi+ ba li nyolla.+ 5 Morena Solomone hammoho le phutheho eohle ea Baiseraele, ba bolokang taetsano le eena, ba ne ba le ka pel’a Areka, ba etsa sehlabelo+ ka linku le likhomo tse neng li ke ke tsa baloa kapa tsa lekanngoa ka bongata.+ 6 Joale baprista ba kenya areka+ ea selekane sa Jehova sebakeng sa eona,+ ka kamoreng e ka hare-hare ea ntlo, Sehalalelisiso, ka tlas’a mapheo a likerubime.+ 7 Etsoe likerubime li ne li phukalalitse mapheo ka holim ’a sebaka sa Areka, hoo likerubime li neng li boloka Areka le lipalo tsa eona li sirelelitsoe ka holimo.+ 8 Empa lipalo+ li ne li le telele, hoo lintlha tsa lipalo tseo li neng li bonahala ho tloha Sehalalelong ka pel’a kamore e ka hare-hare, empa li ne li sa bonahale ka ntle. Li ntse li le moo ho fihlela letsatsing lena.+ 9 Ho ne ho se na letho ka Arekeng haese matlapa+ a mabeli a majoe ao Moshe a neng a a behile+ moo Horebe, ha Jehova a ne a entse selekane+ le bara ba Iseraele ha ba ne ba tsoa naheng ea Egepeta.+ 10 Eitse ha baprista ba tsoa sebakeng se halalelang, leru+ la tlala ntlo ea Jehova. 11 Baprista+ ba ne ba sa khone ho ema hore ba etse tšebeletso+ ea bona ka lebaka la leru, etsoe khanya+ ea Jehova e ne e tletse ntlo ea Jehova.+ 12 Ka nako eo Solomone a re: “Jehova o itse o ne a tla lula botšong+ bo boholo. 13 Ke u hahetse ka katleho ntlo ea bolulo bo phahameng,+ sebaka+ se tiisitsoeng hore u lule ho sona ho isa nakong e sa lekanyetsoang.”+ 14 Joale morena a reteletsa sefahleho ’me a qala ho hlohonolofatsa+ phutheho eohle ea Iseraele, ha phutheho eohle ea Iseraele e ntse e eme. 15 A tsoela pele ho re: “Ho bokoe Jehova+ Molimo oa Iseraele, ea buileng ka molomo oa hae le Ntate Davida+ ’me ka letsoho la hae a fana ka phethahatso,+ a re, 16 ‘Ho tloha letsatsing la ha ke ntša sechaba sa ka sa Iseraele Egepeta ha kea ka ka khetha+ motse melokong eohle ea Iseraele bakeng sa ho hahela lebitso+ la ka ntlo+ hore le lule moo; empa ke tla khetha Davida hore a okamele sechaba sa ka sa Iseraele.’+ 17 E ile ea e-ba takatso ea pelo ea Ntate Davida ho hahela lebitso la Jehova Molimo oa Iseraele ntlo.+ 18 Empa Jehova a re ho Ntate Davida, ‘Ka lebaka la hore e bile takatso ea pelo ea hao ho hahela lebitso la ka ntlo, u entse hantle, hobane e bile takatso ea pelo ea hao.+ 19 Feela u ke ke ua haha ntlo eo, empa mora oa hao ea tsoang lethekeng la hao ke eena ea tla hahela lebitso la ka ntlo.’+ 20 Jehova o phethile lentsoe+ la hae leo a neng a le buile, e le hore nka ema sebakeng sa Ntate Davida le ho lula teroneng ea Iseraele,+ feela joalokaha Jehova a ne a buile, le hore nka hahela lebitso la Jehova Molimo oa Iseraele ntlo,+ 21 le hore nka fumana sebaka bakeng sa Areka moo selekane+ sa Jehova se leng teng seo a se hlabileng le baholo-holo ba rōna ha a ne a ba ntša naheng ea Egepeta.” 22 Solomone a qala ho ema ka pel’a aletare+ ea Jehova ka pel’a phutheho eohle ea Iseraele, joale a otlollela liatla tsa hae maholimong;+ 23 a tsoela pele ho re: “Jehova Molimo oa Iseraele,+ ha ho na Molimo ea tšoanang le uena+ holimo maholimong kapa tlaase lefatšeng, ea bolokang selekane le mosa o lerato+ ho bahlanka+ ba hao ba tsamaeang ka pel’a hao ka lipelo+ tsohle tsa bona, 24 uena ea bolokileng ho mohlanka oa hao Ntate Davida seo u ileng ua mo tšepisa sona, hoo u ileng ua etsa tšepiso ka molomo oa hao, ’me u e phethahalitse ka letsoho la hao, joaloka letsatsing lena.+ 25 Joale, Jehova Molimo oa Iseraele, boloka ho mohlanka oa hao Ntate Davida seo u ileng ua mo tšepisa sona, ua re, ‘Ha ho motho oa hao ea tla tlosoa ka pel’a ka hore a se ke a lula teroneng ea Iseraele,+ haeba feela bara ba hao ba tla hlokomela tsela ea bona ka ho tsamaea ka pel’a ka feela joalokaha u tsamaile ka pel’a ka.’ 26 Joale, Molimo oa Iseraele, ka kōpo, tšepiso+ ea hao eo u e tšepisitseng mohlanka oa hao Ntate Davida e ke e be e tšepahalang. 27 “Empa na kannete Molimo o tla lula lefatšeng?+ Bona! Maholimo,+ e, leholimo la maholimo,+ a ke ke a u lekana;+ joale, ntlo+ ee eo ke e hahileng e nyenyane hakaakang! 28 U retelehele thapelong+ ea mohlanka oa hao le kōpong ea hae ea mohau,+ Jehova Molimo oa ka, ho mamela mohoo oa kōpo e tiileng le thapelo eo mohlanka oa hao a e rapelang ka pel’a hao kajeno;+ 29 e le hore mahlo a hao a ka tutubolohela+ ntlong ena bosiu le motšehare, sebakeng seo ka sona u itseng, ‘Lebitso la ka le tla ba moo,’+ ho mamela thapelo eo mohlanka oa hao a e rapelang sebakeng sena.+ 30 U mamele kōpo ea mohau+ ea mohlanka oa hao le ea sechaba sa hao sa Iseraele eo se e rapellang sebakeng sena; e se eka u ka utloa u le sebakeng sa hao sa bolulo, maholimong,+ u utloe ’me u tšoarele.+ 31 “Ha motho a siteloa oa habo,+ ’me a mo rohaka hore a mo tlise tlas’a thohako,+ ’me a tla ka pel’a aletare ea hao ka tlung ena a ntse a rohakiloe, 32 joale e se eka u ka utloa u le maholimong, ’me u nke bohato ’me u ahlole bahlanka ba hao ka ho phatlalatsa hore ea khopo o khopo ka ho beha tsela ea hae hloohong ea hae,+ le ka ho phatlalatsa hore ea lokileng o lokile+ ka ho mo fa ho ea ka ho loka ha hae.+ 33 “Ha sechaba sa hao sa Iseraele se hlōloa ka pel’a sera,+ kahobane se ’nile sa u siteloa,+ ’me se khutlela ho uena+ ’me se roka lebitso+ la hao le ho rapela+ ’me se kōpa mohau ho uena ka tlung+ ena, 34 joale e se eka u ka utloa u le maholimong, ’me u tšoarele sebe sa sechaba sa hao sa Iseraele+ u se khutlisetse+ naheng eo u e fileng baholo-holo ba sona.+ 35 “Ha leholimo le koetsoe hoo pula e sa neng,+ kahobane ba ’nile ba u siteloa,+ ’me ba rapela sebakeng+ sena le ho roka lebitso la hao, ’me ba furalla sebe sa bona, kahobane u ’nile ua ba hlorisa,+ 36 joale e se eka u ka utloa u le maholimong, ’me u tšoarele sebe sa bahlanka ba hao, esita le sa sechaba sa hao sa Iseraele, hobane u se ruta+ tsela e molemo eo se lokelang ho tsamaea ka eona;+ ’me u fane ka pula+ naheng ea hao eo u e fileng sechaba sa hao e le lefa. 37 “Haeba ho e-ba le tlala+ naheng, haeba ho e-ba le lefu la seoa,+ haeba ho e-ba le komello, phori,+ litsie,+ maphele;+ haeba sera sa bona se ba lika-liketsa naheng ea liheke tsa bona—kotlo ea mofuta leha e le ofe, lefu la mofuta leha e le ofe— 38 thapelo+ leha e le efe, kōpo leha e le efe ea mohau+ e ka etsoang ke motho leha e le ofe kapa sechaba sohle sa hao sa Iseraele,+ kahobane e mong le e mong o tseba lefu la pelo+ ea hae, ’me a otlollela liatla ntlong ena,+ 39 joale e se eka u ka utloa u le maholimong,+ sebaka sa hao se tiisitsoeng sa bolulo,+ ’me u tšoarele+ le ho nka bohato+ ’me u fe e mong le e mong ho ea ka litsela+ tsohle tsa hae, hobane u tseba pelo+ ea hae (etsoe ke uena feela ea tsebang hantle lipelo tsa bara bohle ba moloko oa batho);+ 40 e le hore ba ka u tšaba+ ka matsatsi ’ohle ao ba phelang ka ’ona naheng eo u e fileng baholo-holo ba rōna.+ 41 “Le ho osele,+ eo e seng karolo ea sechaba sa hao sa Iseraele le eo ka sebele a tsoang naheng e hōle ka lebaka la lebitso la hao+ 42 (etsoe ba tla utloa ka lebitso+ la hao le leholo le ka letsoho+ la hao le matla le ka letsoho la hao le otlolohileng), ’me a tla le ho rapela ntlong ena,+ 43 e se eka u ka mamela u le maholimong, sebaka sa hao sa bolulo se tiisitsoeng,+ ’me u etse ho ea ka sohle seo osele a hoeletsang ho uena ka sona;+ e le hore lichaba tsohle tsa lefatše li ka tseba lebitso+ la hao e le hore li u tšabe joalokaha sechaba sa hao sa Iseraele se u tšaba, e le hore li ka tseba hore lebitso la hao le ’nile la bitsoa ntlong ena eo ke e hahileng.+ 44 “Haeba batho ba hao ba tsoa ho ea loantša+ sera sa bona ka tsela eo u ba romelang ka eona,+ ’me ba rapela+ Jehova ba lebile motseng oo u o khethileng+ le ntlong eo ke e hahetseng lebitso la hao,+ 45 ka ho tšoanang u utloe thapelo ea bona u le maholimong le kōpo ea bona ea mohau, ’me u phethise kahlolo bakeng sa bona.+ 46 “Haeba ba u siteloa+ (etsoe ha ho na motho ea sa etseng sebe),+ ’me eba u lokela ho ba tukela ka bohale le ho ba tlohella sera, ’me baholehi ba bona ba ba isa kholehong naheng ea sera e hōle kapa e haufi;+ 47 ’me ba hlaphoheloa kelellong naheng eo ba isitsoeng kholehong ho eona,+ ’me ba khutla+ ’me ba etsa kōpo+ ea mohau ho uena naheng ea baholehi ba bona,+ ba re, ‘Re entse sebe+ ’me re fositse,+ re entse bokhopo’;+ 48 ’me ba khutlela ho uena ka lipelo+ tsohle tsa bona le ka moea oohle oa bona naheng ea lira tsa bona tse ba isitseng kholehong, ’me ba u rapela ba lebile naheng ea bona eo u e fileng baholo-holo ba bona, motse oo u o khethileng le ntlo eo ke e hahetseng lebitso la hao;+ 49 le uena u utloe thapelo ea bona le kōpo ea bona ea mohau u le maholimong, sebaka sa hao sa bolulo se tiisitsoeng,+ ’me u phethise kahlolo bakeng sa bona,+ 50 u tšoarele+ batho ba hao ba u sitetsoeng+ le litlōlo+ tsohle tsa bona tseo ba u sitetsoeng ka tsona;+ u ba etse ba hauheloang+ ke baholehi ba bona ’me ba ba hauhele 51 (etsoe ke sechaba sa hao le lefa la hao,+ leo u le ntšitseng Egepeta,+ ka har’a sebōpi sa tšepe),+ 52 hore mahlo a hao a ka tutubolohela kōpo ea mohau ea mohlanka oa hao le kōpo ea mohau+ ea sechaba sa hao sa Iseraele, ka ho se mamela ho sohle seo se hoeletsang ho uena ka sona.+ 53 Etsoe u se khethile lichabeng tsohle tsa lefatše hore e be lefa la hao,+ feela joalokaha u buile ka mohlanka oa hao Moshe+ ha u ne u ntša baholo-holo ba rōna Egepeta, ’Musi Morena Jehova.” 54 Eitse hang ha Solomone a qetile ho rapela Jehova ka thapelo ena eohle le kōpo ea mohau, a ema ka pel’a aletare ea Jehova, moo a neng a khumame ka mangole+ ’me a otlolletse liatla tsa hae maholimong;+ 55 a qala ho ema+ ’me a hlohonolofatsa+ phutheho eohle ea Iseraele ka lentsoe le phahameng, a re: 56 “Ho bokoe Jehova,+ ea fileng sechaba sa hae sa Iseraele sebaka sa phomolo ho ea ka sohle seo a se tšepisitseng.+ Ha ho lentsoe+ le le leng le hlōlehileng ho phethahala la tšepiso eohle ea hae e molemo eo a e tšepisitseng ka mohlanka oa hae Moshe.+ 57 E se eka Jehova Molimo oa rōna a ka ba le rōna+ feela joalokaha a bile le baholo-holo+ ba rōna. E se eka a ke ke a re tlohela kapa a re furalla,+ 58 e le hore a etse hore lipelo+ tsa rōna li sekamele ho eena hore li tsamaee litseleng+ tsohle tsa hae le ho boloka litaelo+ tsa hae le melao ea hae ea tsamaiso+ le liqeto tsa hae tsa boahloli,+ tseo a li laetseng baholo-holo ba rōna. 59 E se eka mantsoe ana a ka ao ke entseng kōpo ea mohau ka ’ona ka pel’a Jehova a ka ba haufi+ le Jehova Molimo oa rōna bosiu le motšehare, e le hore a ka phethisa kahlolo bakeng sa mohlanka oa hae le kahlolo bakeng sa sechaba sa hae sa Iseraele joalokaha ho ka batleha letsatsi+ le letsatsi; 60 e le hore lichaba tsohle tsa lefatše li ka tseba+ hore Jehova ke Molimo+ oa ’nete. Ha ho na e mong.+ 61 Lipelo tsa lōna e be tse feletseng+ ho Jehova Molimo oa lōna ka ho tsamaea melaong ea hae ea tsamaiso le ka ho boloka litaelo tsa hae joaloka letsatsing lena.” 62 Morena hammoho le Baiseraele bohle ba ne ba nyehela sehlabelo se seholo ka pel’a Jehova.+ 63 Solomone a nyehela mahlabelo+ a kopanetsoeng ao a neng a lokela ho a nyehela ho Jehova, likhomo tse likete tse mashome a mabeli a metso e ’meli le linku tse likete tse lekholo le mashome a mabeli,+ e le hore morena le bara bohle ba Iseraele ba ka khakola+ ntlo ea Jehova. 64 Ka letsatsi leo morena o ile a lokela ho halaletsa bohare ba lebala le leng ka pel’a ntlo ea Jehova,+ kahobane moo o ne a lokela ho etsa sehlabelo sa secheso le nyehelo ea lijo-thollo le likarolo tse nonneng tsa mahlabelo a kopanetsoeng; kaha aletare+ ea koporo e neng e le ka pel’a Jehova e ne e le nyenyane haholo ho lekana sehlabelo sa secheso le nyehelo ea lijo-thollo le likarolo tse nonneng+ tsa mahlabelo a kopanetsoeng. 65 Solomone a etsa mokete+ nakong eo, hammoho le Baiseraele bohle, phutheho+ e khōlō ho tloha moo ho kenoang teng Hamathe+ ho fihlela phuleng ea molapo o phoroselang ea Egepeta,+ ka pel’a Jehova Molimo oa rōna ka matsatsi a supileng le ka matsatsi a mang a supileng,+ matsatsi a leshome le metso e mene. 66 Ka letsatsi la borobeli a re sechaba se tsamaee;+ sa qala ho hlohonolofatsa morena le ho ea malapeng a sona, se thabile+ ’me se ikutloa se nyakaletse lipelong+ ka lebaka la molemo+ oohle oo Jehova a neng a o etselitse mohlanka oa hae Davida le sechaba sa hae sa Iseraele.
1 Marena 8